
Αθήνα,  17 Μαΐου 2022

ΒΕΛΤΙΩΣΗ ΤΩΝ ΟΡΩΝ ΤΟΥ ΟΜΑΔΙΚΟΥ ΑΣΦΑΛΙΣΤΗΡΙΟΥ ΜΕ ΕΝΙΑΙΑ ΑΝΤΙΜΕΤΩΠΙΣΗ ΚΑΙ ΤΩΝ ΑΣΦΑΛΙΣΜΕΝΩΝ ΕΚΤΟΣ ΑΤΠΣΥΤΕ
Συνάδελφοι,
Το προεδρείο του ΣΥΤΕ υπέγραψε πρόσθετη πράξη με την Εθνική Ασφαλιστική, που προβλέπει νέες ευνοϊκές ρυθμίσεις για το σύνολο των συναδέλφων που συμμετέχουν στο πρόγραμμα Ιδιωτικής Ασφάλισης. Με την πρόσθετη αυτή πράξη λύθηκε το θέμα κάλυψης των ιατρικών επισκέψεων για τους εκτός ΑΤΠΣΥΤΕ ασφαλισμένους του προγράμματος, οι οποίοι μέχρι σήμερα δεν καλύπτονταν από το πρόγραμμα, όσον  αφορά, τις ιατρικές επισκέψεις. 
Με την πρόσθετη πράξη που υπέγραψε το προεδρείο με την Εθνική Ασφαλιστική, επετεύχθη κάλυψη 7 εξωνοσοκομειακών επισκέψεων σε γιατρούς ανά μέλος, ανά έτος, όπως ισχύει κατ’ αντιστοιχία και για τους ασφαλισμένους του ΑΤΠΣΥΤΕ. Για τους ανωτέρω ασφαλισμένους από το συνολικό ποσό της απόδειξης θα αφαιρείται το ποσό των 20€, ποσό το οποίο τεκμαίρεται ότι θα κατέβαλε ο κύριος ασφαλιστικός φορέας. Για το υπόλοιπο ποσό θα καλύπτεται το 80% με πλαφόν τα 40€, όπως εφαρμόζει η Εθνική Ασφαλιστική και στους υπόλοιπους ασφαλισμένους του προγράμματος.

ΔΙΑΔΙΚΑΣΙΑ ΑΠΟΖΗΜΙΩΣΗΣ 
ΑΠΟΔΕΙΞΕΩΝ ΙΑΤΡΙΚΩΝ ΕΠΙΣΚΕΨΕΩΝ 
ΤΩΝ ΑΣΦΑΛΙΣΜΕΝΩΝ ΕΚΤΟΣ ΑΤΠΣΥΤΕ
Για την αποζημίωση των αποδείξεων που αφορούν σε ιατρικές επισκέψεις θα πρέπει να ακολουθείται η παρακάτω διαδικασία:
· Για τους ασφαλισμένους που ο/η σύζυγος εργάζεται στο Κεντρικό Κατάστημα και στο κτίριο της οδού Αμερικής, οι αποδείξεις των ιατρικών επισκέψεων θα πρέπει να είναι σε κλειστό φάκελο ο οποίος θα μπαίνει σε ειδικό κουτί που θα βρίσκεται στα ταμεία του ΑΤΠΣΥΤΕ στο Κεντρικό (Ισόγειο Σταδίου).
· Για τους ασφαλισμένους που ο/η σύζυγος εργάζεται στο κτήμα του Χολαργού (ΙΕΤΑ-ΜΗΚΕΧΑ-ΚΕΠΕΔΙΧ), οι αποδείξεις των ιατρικών επισκέψεων θα πρέπει να είναι σε κλειστό φάκελο ο οποίος θα μπαίνει σε ειδικό κουτί που θα βρίσκεται στα ταμεία του ΑΤΠΣΥΤΕ στο ΜΗΚΕΧΑ (ιατρεία ΜΗΚΕΧΑ).
· Για τους ασφαλισμένους που ο/η σύζυγος εργάζεται στο Δίκτυο, οι αποδείξεις των ιατρικών επισκέψεων θα αποστέλλονται δι’ αλληλογραφίας στα γραφεία της GroupΜέριμνα: 

GroupΜέριμνα 
Σπάρτης 3 & Σαρωνικού Καλλιθέα  Τ.Κ. 17673 
Με την ένδειξη : (ομαδικό συμβόλαιο ΣΥΤΕ)

Με την ολοκλήρωση της εκκαθάρισης των αποδείξεων, τα αντίστοιχα ποσά θα πιστώνονται από την Εθνική Ασφαλιστική απ’ ευθείας στους τραπεζικούς λογαριασμούς των δικαιούχων.

Στο πλαίσιο της συνεχούς βελτίωσης των παρεχομένων υπηρεσιών του Ομαδικού Προγράμματος Πρόσθετης Ασφάλισης, σας ενημερώνουμε ότι σύντομα θα διανεμηθεί σε όλους τους ασφαλισμένους του προγράμματος ΕΙΔΙΚΗ ΚΑΡΤΑ, την οποία θα πρέπει να έχουν πάντα διαθέσιμη, και στην οποία αναγράφονται συνοπτικές οδηγίες για κάθε περίπτωση, προγραμματισμένης ή επείγουσας εισαγωγής σε ιδιωτικό θεραπευτήριο. Επιπρόσθετα, θα διανεμηθεί όλο το ενημερωτικό υλικό του Προγράμματος, που θα περιλαμβάνει τους επικαιροποιημένους όρους του Ομαδικού συμβολαίου, τις παροχές υγείας της Εθνικής Ασφαλιστικής και τις οδηγίες χρήσης του ομαδικού συμβολαίου. 
Το Διοικητικό Συμβούλιο
